बिटिसि दानायनि गोबाव 17 बोसोरनि उनाव बिपिएफ दोलोनिफ्राय गोहोखौ सेख’नानै दिनै कक्राझारनि बड’फा नोगोर सेरनि ग्रिन फिल्डआव बिटिसिनि 4थि मावफुं आफादनि समायखिरा लाबाय इउपिपिएल-बिजेपि-जिएसपि दोलोनि जथाय साबा गोदान मावफुं सोद्रोमाफोरा । बिटिआरनि गोबां जायगानिफ्राय फैनानै सुबुंनि बाना जाफैनाय सुबुंफोरनि मोखाङाव इउपिपिएल दोलोनि आफादगिरि प्रमद बर’आ गाहाइ मावफुंगिरि सोद्रोमा आरो लेङाइ आफादगिरि गबिन्द बसुमतारीआ लेङाइ गाहाइ मावफुंगिरि सोद्रोमा महरै समायखिरा लायो। प्रमद बर’आ बर’ रावजों आरो गबिन्द बसुमतारीया असमीया रावजों समायखिरा लानायजों लोगोसे गुबुन साथाम सोद्रोमामोनहा असमीया रावआव समायखिरा लायो। समायखिराखौ लाहोयो आसामनि सिप सेक्रेटारी जिष्णु बरुवाआ। दिनैनि साना बिटिआर राजखान्थिनि जारिमिनारी सान हिसाबै लिरजा होबाय इउपिपिएल दोलोनि जथाइ सोरखारआ। मानोना बिटिसियाव बिपिएफनि आफादगिरि हाग्रामा महिलारीया गोबाव बोसोर बिटिसि खुंनायनि उनाव दिनैनिफ्राय बिटिसि खुंथायखौ आखायाव लानायनि उनाव रायजो आरो खुंथायनि गेजेराव थानाय जानथायखौ खाथि खालामनो नाजायानो प्रमद बर’नि मैखोम खामानि जागोन होननानै बुंदों। थांनाय गोलाव बोसोराव खुंथाइ आरो रायजोनि गेजेराव गोजान जानायबादि सानखांदोंमोन होननानै खायसे सुबुंफोरा बुंसोलायदों। इउपिपिएल दोलोनि आफादगिरि प्रमद बर’खौ बिटिसिनि 4थि मावफुं आफादनि गाहाइ मावफुंगिरि सोद्रोमा मासिखौ लासिगोन होननानै रायजोफोरा मिथिनो मोननायनि उनाव मैया गुवाहाटीनिफ्राय कक्राझारसिम फैनाय समाव लामा-लामा बिखौ बिबारजों बरायनानै मोसा-मोसा बरायनाय जादोंमोन। बिनिफ्राय हमनो हादोंदि प्रमद बर’खौ बयबो मोजां मोननायनि नेरसोन। जियानो जाया मानो थांनाय एप्रिल दाननिफ्राय बिटिसि खुंथायखौ रायजो बेंगिरिआ 9 दान खुंनायनि उनाव दिनैनिफ्राय बिटिआरनि रायजोफोरा गोदान सोरखार मोनबाय। दा बिटिआरआव गोदान सोरखारा बिटिआरनि बेकार जेंना, हानि जेंना बायदिफोरखौ मावफुंनो नाजानांगोन आरो बे सोरखारा बिटिआर रायजो-राजाफोरजों फोथायजाथाव खामानि मावनांगोन। इउपिपिएल-बिजेपि-जिएसपि दोलो सोरखारा रायजोनि जानथायखौ खाथि खालामनानै रायजोनि जेंनाफोरखौ सुफुंनो नाजानांगोन। सम-सम लेखा गोरों गोरिब फरायसाफोरखौ नायसंनानै राङारि मदद होनो नाजानांगोन । गामि-गफाफोरनि गोग्लैसोनानै थानाय लामा-दालांफोरखौ फोसाबनानै आबादारिफोरा गावसोरनि फसलखौ हाथायाव फानहैनो हानायनि राहा खालामनानै होनांगोन । अब्लासो सोरखार सोलायनायनि फिथाया गोदै जागोन आरो बयजोंबो बोजब जागोन। गोरिब-धोनिफोरा समान मोनथाइ मोननांगोन। बि सोरखारा रावखौबो नासयनाय, मुगैनायनिफ्राय गोजानाव थानांगोन। बेल’ नङा बिटिआर ओनसोलनि हारि-माहारिनि हारिमुफोरखौ जौगा होनो हानाय मानि नाजायोब्ला बिटिआरआव बयबो समान मोनथाइ मोनगोन होननानै साननो हायो । दिनै इउपिपिएल-बिजेपि-जिएसपि दोलोआ सोरखार दानाया गिदिर बाथ्रा नङा। बे सोरखारा बेसे गोबाव जोरगोन बेसो गिदिर बाथ्रा। दिनै हादरारि राजखान्थि दोलो बिजेपिआ जायगायारि राजखान्थि दोलोजों सोरखार दाफानानै लासै-लासै जायगायारि राजखान्थि दोलो एबा हारियारि हानजाफोरखौ लोरबां खालामनायनि फाव-फान्दायनाय बादि साननो गोनां जादों । बिनिखायनो सम थानायावनो जोंनि सुबुंफोरा लासैनो साननो गोनां जानानै फैबाय। गावजों-गाव बोराबलायनायखौ बेंलायनानै हारि दाफुंनायाव जज’ जाजाइ खामानि मावनो ओंखारनांगोन। नङाब्ला गुबुनारि राजखान्थिगिरिफोरनि फाव-फान्दायनायाव हारिया थेर-बेथेर जानायखौ रैखा खालामनांगोन। जों राजखान्थि खालामनांगोन, जि राजखान्थिआ हारिखौ जौगा होनो हागोन। बि राजखान्थिआव बयबो हारिया जौगागोन आरो बयजोंबो बि सोरखारआ बोजब जागोन। बिदिनो बा बोसोर खुंनो हायोब्ला फैगौ नैजि बोसोराव गुबुन राजखान्थि दोलोनि सोरखार फैनाया एसे गोरलै जानाय नङा होननानै सानजायो। बिनिखायनो दिनै समायखिरा लानाय सोरखारआ बे बेलायाव सांग्रां जाथारनांगोन अब्लासो बेसो जागोन सोलायनायनि गोदै मेथाइ।